Id-Deċiżjoni tal-Kunsill
tat-18 ta' Frar 2003
dwar il-konklużjoni ta' Ftehim taħt forma ta' Skambju ta' Ittri bejn ir-Renju Unit tal-Gran Brittanja u l-Irlanda ta' Fuq f'isem l-Isle of Man u l-Komunità Ewropea li jestendi lill-Isle of Man il-protezzjoni legali ta' databases kif previst fil-Kapitolu III tad-Direttiva 96/9/KE
(2003/239/KE)
IL-KUNSILL TA' L-UNJONI EWROPEA,
Wara li kkunsidra it-Trattat li jistabbilixxi il-Komunitajiet Ewropej,
Wara li kkunsidra d-Direttiva 96/9/KE tal-Parlament Ewropew u tal-Kunsill tal-11 ta' Marzu 1996 dwar il-protezzjoni legali ta' databases [1] u b'mod partikolari l-Artikolu 11(3) tiegħu,
Wara li kkunsidra l-proposta mill-Kummissjoni [2],
Billi:
(1) Id-dritt previst fl-Artikolu 7 tad-Direttiva 96/9/KE japplika lid-databases li min ikkreahom jew għandu dritt fuqhom jikkwalifika għal protezzjoni taħt l-Artikolu 11(1) u (2) ta' dik id-Direttiva.
(2) Il-leġislazzjoni ta' l-Isle of Man dwar il-protezzjoni ta' databases hija konformi mad-disposizzjonijiet tad-Direttiva 96/9/KE u toffri protezzjoni bħal dik prevista fil-Kapitolu III tagħha. L-Isle of Man trid testendi l-applikazzjoni ta' dik il-leġislazzjoni liċ-ċittadini ta' l-Istati Membri ta' l-Unjoni Ewropea, persuni naturali li għandhom ir-residenza abitwali fit-territorju ta' Stat Membru u kumpaniji u ditti ffurmati skond l-liġi ta' wieħed mill-Istati Membri u għandhom l-uffiċċju reġistrat, amministrazzjoni ċentrali jew post prinċipali tal-kummerċ ġewwa Stat Membru.
(3) Il-leġislazzjoni ta' l-Isle of Man għalhekk tikkwalifika għal tiġdid tal-protezzjoni prevista fil-Kapitolu III tad-Direttiva 96/9/KE. It-terminu ta' żmien ta' kull protezzjoni hekk mġedda m'għandhiex madankollu teċċedi dak disponibbli skond l-Artikolu 10 tad-Direttiva 96/9/KE.
(4) Il-Ftehim taħt il-forma ta' Skambju ta' Ittri li jestendi lill-Isle of Man il-protezzjoni prevista fil-Kapitolu III tad-Direttiva 96/9/KE għandu jiġi approvat kif xieraq,
IDDEĊIEDA DAN LI ĠEJ:
Artikolu 1
Il-Ftehim taħt il-forma ta' Skambju ta' Ittri bejn ir-Renju Unit tal-Gran Brittanja u l-Irlanda ta' Fuq f'isem l-Isle of Man u l-Komunità Ewropea li jestendi lill-Isle of Man il-protezzjoni legali kif prevista fil-Kapitolu III tad-Direttiva 96/9/KE huwa hawnhekk approvat f'isem il-Komunità.
It-test tal-Ftehim taħt il-forma ta' Skambju ta' Ittri huwa ppreżentat fl-Anness.
Artikolu 2
Il-President tal-Kunsill huwa hawnhekk awtorizzat biex jinnomina persuna mogħtiha l-poter biex tiffirma l-ittra lir-Renju Unit tal-Gran Brettanja u l-Irlanda ta' Fuq sabiex tesprimi l-kunsens tal-Komunità li tintrabat.
Magħmul fi Brussel, fit-18 ta' Frar 2003.